Apple opruster på sit bil-projekt

I forhold til hvor meget hemmelighedskræmmeri, der normalt foregår hos Apple, så er det næsten overvældende så mange indicier der efterhånden er på, at der arbejdes på højtryk for at skabe en Apple-bil. Det seneste spor kan findes på tjenesten LinkedIn, hvor den tidligere Tesla-ingeniør Jamie Carlson har meddelt, at han har forladt Tesla til fordel for Apple, hvor han er blevet ansat i en såkaldt “special projects group”.

Hos Tesla arbejde Jamie Carlson ifølge Reuters på deres Autopilot self-driving-program. Tidligere arbejde han med “automotive visionssystemer” hos Gentex Corp, der forsker i specialudstyr til biler.

Jamie Carlson er den syvende ekspert i selvkørende biler, der er kommet på lønningslisten i Cupertino, inden for de seneste år. Tidligere på sommeren hyrede Apple Doug Betts, der tidligere var leder af den globale kvalitetskontrol for Fiat Chrysler.

Så sent som i forrige uge skrev vi, at Apple muligvis vil teste sine biler på en tidligere flådebase i Californien. Der har også været rygter om at Apple og BMW har været i forhandlinger om et samarbejde, men det lader ikke til at blive til noget.

Vi er stadig usikre på, om Apple laver en elektrisk bil, en selvkørende bil eller en kombination af de to, men med den hastighed rygterne fyger, kan det ikke vare længe før vi får svaret på det spørgsmål.

Apple opruster på sit bil-projekt