Audis elbil bryder 500 kilometer-barrieren

Et af de altoverskyggende problemer med elbiler er rækkevidden. Rene elbiler løber tør for strøm efter lidt mere end 100 kilometers kørsel, mens der kan presses en del mere ud af hybrider, der bruger både strøm og fossile brændstoffer. Den eneste elbil med bare en smule rækkevidde er Teslas Model S 85D, der med 434 kilometer er elbilernes konge.

Men nu melder tyske Audi sig klar til at begynde produktionen af et elbils-batteri, der har en rækkevidde på imponerende 500 kilometer. Batteriet forventes at få premiere i Audis kommende Q6 e-SUV, der præsenteres på Frankfurt Motor Show i næste måned og forventes i handelen i 2018.

“Med vores første elektriske Audi-SUV, kombinerer vi emissionsfri kørsel med køreglæde,” siger Prof. Dr. Ulrich Hackenberg i en pressemeddelelse.

Audis nye superbatteri bygges på batteridele fra LG Chem og Samsung SDI.

Det er Audis andet forsøg på at give elbilerne mere juice. Under Geneva Motor Show tidligere i år præsenterede Audi den elektriske R8 e-tron, der har en rækkevidde på 450 kilometer.

Q6 vil have en hård konkurrent, når den kommer på markedet om tre år; Tesla Model X forventes at blive lanceret allerede i næste måned. Den vil også være udstyret med et batteri, der har en rækkevidde på mellem 450 og 500 kilometer.

Audis elbil bryder 500 kilometer-barrieren