Selvkørende busser på vejene i Holland

Fremtiden er virkelig lige om hjørnet. I Holland bliver selvkørende køretøjer til virkelighed, når WePod-bussen ruller ud på vejene til november. Bussen kan rumme seks passagerer og kan bookes via en speciel app. I første omgang kører bussen udelukkende en fast rute mellem byerne Wageningen og Ede, men planen er, at der allerede til maj næste år skal indsættes flere ruter i andre regioner. Det skriver The Telegraph.

I modsætning til eksisterende autonome køretøjer, skal WePod køre på offentlig vej sammen med traditionelle biler. WePod finder vej ved hjælp af en kombination af 3D-kort, GPS og 360-graders kameraer på selve bussen. En radar skal sørge for at bussen stopper, hvis der sker uventede hændelser foran den.

Der er dog en sikkerhedsbremse; I en periode bliver busserne overvåget fra et kontrolrum, der skal sikre passagerne ikke kommer til skade. WePod er med en topfart på 25 kilometer i timen heller ikke just nogen fartbølle.

WePod er udviklet af de franske robotspecialister EasyMile for Citymobil2, der er et EU-støttet pilotprogram for selvkørende biler. Forgængeren til WePod, kaldet EZ10, har været testet i Schweiz og Finland med stor succes.

Selvkørende busser på vejene i Holland